Συστήματα συστάσεων για τη γεφύρωση του χάσματος δεξιοτήτων μεταξύ αγοράς εργασίας και εκπαίδευσης στον τομέα της τεχνολογίας
Authors: Καρακόλης Ευάγγελος 
Published: December 2023

Τα τελευταία χρόνια η τεχνολογία εξελίσσεται ραγδαία και, κατά συνέπεια, το ίδιο ισχύει και για τα σχετικά επαγγέλματα, όσον αφορά τις απαιτήσεις σε συγκεκριμένες τεχνολογικές δεξιότητες. Από την άλλη πλευρά, τα τεχνολογικά εκπαιδευτικά ιδρύματα συχνά δυσκολεύονται να συμβαδίσουν με τις ανάγκες της αγοράς εργασίας. Κατ’ επέκταση, καταλήγουν να προσφέρουν γνώσεις και δεξιότητες που σε πολλές περιπτώσεις θεωρούνται ξεπερασμένες. Όσον αφορά τους φοιτητές και τους δια βίου μαθητές, ο στόχος τους είναι να αποφύγουν μαθήματα που προσφέρουν ξεπερασμένες γνώσεις και δεξιότητες, καθώς μακροπρόθεσμα στοχεύουν στην εύρεση κάποιας θέσης εργασίας, στην οποία θα αξιοποιούν τις γνώσεις και τις δεξιότητες που έχουν αποκτήσει. Ακόμη, όσον αφορά τα εκπαιδευτικά ιδρύματα μια σημαντική πρόκληση είναι να συμβαδίσουν με τις ανάγκες της αγοράς εργασίας παρέχοντας μαθήματα και δεξιότητες που θα είναι χρήσιμα στην καριέρα των φοιτητών τους. Σε αυτό το πλαίσιο, αντικείμενο της διδακτορικής διατριβής είναι η γεφύρωση του χάσματος μεταξύ των διδασκόμενων γνώσεων και δεξιοτήτων στα εκπαιδευτικά ιδρύματα και των ζητούμενων γνώσεων και δεξιοτήτων από την αγορά εργασίας στον τομέα της τεχνολογίας, με τη χρήση σύγχρονων τεχνικών ανάλυσης δεδομένων όπως είναι η εξόρυξη γνώσης, τα συστήματα συστάσεων και η επεξεργασία φυσικής γλώσσας. Συγκεκριμένα, διερευνώνται σε βάθος εργασίες και λύσεις που έχουν αναπτυχθεί προς αυτή την κατεύθυνση και αναπτύσσονται συστήματα συστάσεων που απευθύνονται σε φοιτητές και δια βίου μαθητές για την επιλογή μαθημάτων και δεξιοτήτων που είναι σε υψηλή ζήτηση από την αγορά εργασίας, και σε εκπαιδευτικούς οργανισμούς, για την αξιολόγηση και βελτίωση του προγράμματος σπουδών τους με βάση τις ανάγκες της αγοράς εργασίας. Τα συγκεκριμένα συστήματα και η προτεινόμενη μεθοδολογία εφαρμόζονται στην ελληνική αγορά εργασίας στον τομέα της ανάπτυξης λογισμικού με αξιόλογα αποτελέσματα. Η προτεινόμενη μεθοδολογία και τα εργαλεία που αναπτύχθηκαν μπορούν εύκολα να χρησιμοποιηθούν με κατάλληλες τροποποιήσεις και σε άλλα επιστημονικά πεδία.Κατά την ανάπτυξη των προαναφερθέντων συστημάτων προέκυψαν κάποια επιπλέον προβλήματα που επίσης αποτελούν αντικείμενο της διδακτορικής διατριβής. Συγκεκριμένα, ασχοληθήκαμε με το πρόβλημα της δικαιοσύνης μεταξύ παρόχων αντικειμένων σε συστήματα συστάσεων, όσον αφορά την κάλυψη των αντικειμένων κάθε παρόχου σε χρήστες και τη διαφορετικότητα μεταξύ αυτών. Το πρόβλημα αυτό αποτελεί NP-πλήρες πρόβλημα σύμφωνα με τη βιβλιογραφία. Σε αυτό το πλαίσιο, αναπτύχθηκε ευριστικός αλγόριθμος πολυωνυμικού χρόονου που βρίσκει λύσεις πολύ κοντά στη βέλτιστη, όπως φαίνεται από τα πειραματικά αποτελέσματα. Επιπλέον, πρόβλημα της παρούσας διατριβής αποτελεί και η λειτουργία των συστημάτων συστάσεων ως προς τον αντίκτυπο που έχει στους χρήστες, και συγκεκριμένα, κατά πόσο είναι ηθική. Σε αυτό το πλαίσιο, αναλύθηκαν διάφορα ευρέως διαδεδομένα συστήματα συστάσεων τα οποία κρίνονται ηθικά προβληματικά. Για το λόγο αυτό, προτείνονται ρυθμιστικές ενέργειες για την εξυγίανση των συστημάτων συστάσεων, ως προς τον ηθικό τους αντίκτυπο.